
[bookmark: TextBodyBegin]Europa-Parlamentet,
–	der henviser til anmodningen om ophævelse af Grzegorz Brauns immunitet, modtaget ved skrivelse af 31. oktober 2025 fra Republikken Polens statsadvokat med fremsendelse af anmodning fra den øverstbefalende for det polske politi i forbindelse med en straffesag, der skal indledes imod Grzegorz Braun, og hvorom der blev givet meddelelse på plenarmødet den 13. november 2025,
–	der henviser til, at Grzegorz Braun anses for at have givet afkald på sin ret til at blive hørt i overensstemmelse med forretningsordenens artikel 9, stk. 6,
–	der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
–	der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013 og 19. december 2019[footnoteRef:2], [2:  	Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI: EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23. Domstolens dom af 19. december 2019, Junqueras Vies, C-502/19, ECLI:EU:C:2019:1115.
 	] 

–	der henviser til artikel 105, stk. 2 og 5, i Republikken Polens forfatning,
–	der henviser til forretningsordenens artikel 5, stk. 2, artikel 6, stk. 1, og artikel 9,
–	der henviser til betænkning fra Retsudvalget (A10‑0118/2026),
A.	der henviser til, at Republikken Polens statsadvokat ved skrivelse af 31. oktober 2025 har fremsendt en anmodning fra øverstbefalende for det polske politi om ophævelse af immuniteten for Grzegorz Braun, medlem af Europa-Parlamentet valgt i Polen, i forbindelse med påståede lovovertrædelser, der skulle have fundet sted i 2025;
B.	der henviser til, at Grzegorz Braun ifølge anmodningen under mindehøjtideligheden for 84-årsdagen for massakren på den jødiske befolkning den 10. juli 2025, mens han stod sammen med en gruppe mennesker midt på en offentlig vej i Jedwabne, angiveligt hindrede trafikken på denne vej; der henviser til, at den påståede handling udgør en overtrædelse af § 90, stk. 1, i loven om mindre forseelser af 20. maj 1971;
C.	der henviser til, at Grzegorz Braun ifølge anmodningen den 10. juli 2025 i Jedwabne i nærheden af indgangen til den jødiske kirkegård under mindehøjtideligheden for 84-årsdagen for massakren på den jødiske befolkning, mens han stod sammen med en gruppe andre mennesker midt på en offentlig vej, angiveligt ikke efterkom ordrer udstedt af en politibetjent, der opfordrede ham til at handle i overensstemmelse med loven og lade køretøjer passere, hvorved han bevidst og i væsentlig grad hindrede udførelsen af officielle opgaver; der henviser til, at den påståede handling udgør en overtrædelse af § 65, stk. 1, i loven om mindre forseelser af 20. maj 1971;
D.	der henviser til, at Grzegorz Braun blev valgt til Europa-Parlamentet ved valget til Europa-Parlamentet i juni 2024, og at han således var medlem af Europa-Parlamentet på tidspunktet for de påståede lovovertrædelser;
E.	der henviser til, at de påståede lovovertrædelser ikke udgør, og den deraf følgende anmodning om immunitetsophævelse ikke vedrører en meningstilkendegivelse eller en stemmeafgivelse under udøvelsen af sit hverv som omhandlet i artikel 8 i protokol nr. 7 vedrørende Den Europæiske Unions privilegier og immuniteter;
F.	der henviser til, at Europa-Parlamentets medlemmer i henhold til artikel 9, stk. 1, litra a), i protokol nr. 7 under Europa-Parlamentets mødeperioder på deres egen medlemsstats område nyder den immunitet, der tilstås medlemmerne af parlamentet i deres medlemsstat;
G.	der henviser til, at Republikken Polens forfatnings artikel 105, stk. 2 og 5, fastsætter, at et parlamentsmedlem fra datoen for meddelelsen af valgresultatet indtil datoen for udløbet af sit mandat ikke kan strafforfølges uden den polske Sejms samtykke, og at medlemmet hverken må tilbageholdes eller anholdes uden Sejmens samtykke, medmindre vedkommende gribes på fersk gerning, og en tilbageholdelse er nødvendig for at sikre behørig viderebehandling af sagen;
H.	der henviser til, at formålet med den parlamentariske immunitet i protokol nr. 7 vedrørende Den Europæiske Unions privilegier og immuniteter er at beskytte Parlamentet og dets medlemmer mod retsforfølgelse i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
I.	der henviser til, at parlamentarisk immunitet i henhold til forretningsordenens artikel 5, stk. 2, ikke er et medlems personlige privilegium, men derimod en garanti for Parlamentets uafhængighed som helhed og for dets medlemmers uafhængighed;
J.	der henviser til, at Parlamentet i denne sag ikke har fundet noget bevis på fumus persecutionis, dvs. at det ikke ser ud til at hensigten med det pågældende sagsanlæg er at skade Grzegorz Brauns politiske virksomhed som medlem at Europa-Parlamentet og dermed Parlamentets uafhængighed;
K.	der henviser til, at Parlamentet på den ene side ikke kan sidestilles en domstol, og at medlemmet på den anden side i forbindelse med en procedure om immunitetsophævelse ikke betragtes som en anklaget[footnoteRef:3]; [3:  	Rettens dom af 30. april 2019, Briois mod Parlamentet, T-214/18, ECLI:EU:T:2019:266.] 

1.	vedtager at ophæve Grzegorz Brauns immunitet;
2.	pålægger sin formand straks at sende denne afgørelse og det kompetente udvalgs betænkning til Republikken Polens kompetente myndighed og Grzegorz Braun.

